Studentica: **Karla Takač**

Kolegij: Uvodni metodološki seminar

Studij: Doktorski studij Politologija

Ak. godina: 2024./2025.

**Dizajn istraživanja ogledne teme doktorskog istraživanja**

Tema istraživanja: analiza vanjske i sigurnosne politike Europske unije prema području Bliskog istoka (u prvih godinu dana) nakon eskalacije sukoba 7. listopada 2023. godine i prema Ukrajini i Rusiji nakon invazije na Ukrajinu 24. veljače 2022. godine.

**1. Dizajn istraživanja s velikim N**

Ovim istraživanjem analizirat će se sve odluke koje je donio Europski parlament i Europska komisija, a tiču se sukoba spomenutih u temi istraživanja, zaključno s vremenskim odmakom od mjesec dana od godine dana početka sukoba, odnosno navedenih datuma. N u ovome istraživanju predstavlja odluke tih institucija (uredbe, mišljenja, odluke i sl.). Jedna od istraživačkih pitanja su: Kako i koliko postupanje Europske unije prema oba sukoba utječe na sigurnost građana Europske unije? Je li Europska unija precizna u definiranju svojih vanjskopolitičkih ciljeva prema području Bliskog istoka i tijekom sukoba Ukrajine i Rusije? Ovo će istraživanje biti kvantitativno, a analizirat će se koliko je ukupno odluka doneseno prema području Rusije i Ukrajine, a koliko prema području Bliskog istoka. Broj će tako odrediti koje područje je geopolitički važnije za Europsku uniju. Analizirat će se i koliko je odluka od ukupnog broja posvećeno prema različitim prioritetima, poput diplomatskih veza, tržišta, gospodarstva i dr. Uz to, pokušat će se i zaključiti koliko je od ukupno donesenih odluka uspješno, a koliko manje uspješno realizirano te koliko su imale pozitivne ishode u geopolitičkome smislu.

**2. Dizajn istraživanja s malim n**

Ovim istraživanjem usporedile bi se odluke koje su donijeli nacionalni parlamenti država članica Europske unije naspram odluka koje je donio Europski parlament. U tom smislu u obzir će se uzeti odluke donesene u prvih tjedan dana, a koje se tiču sukoba spomenutih u temi istraživanja, odluke donesene treći mjesec nakon početka sukoba, šesti mjesec od početka sukoba te godinu dana nakon početka sukoba. Istraživačka pitanja, među ostalima su: Koji vanjskopolitički napori Europske unije postoje kako bi se riješio međunarodni sukob? Kako Europska unija pokazuje nezainteresiranost prema području Bliskog istoka, dok joj je vanjskopolitički prioritet rješavanje sukoba u Ukrajini? Kvalitativno će se s jedne strane kodirati odluke donesene u nacionalnim parlamentima, a s druge strane kodirat će se odluke koje je donio Europski parlament. N u ovome istraživanju predstavlja odluke tih institucija (zakoni, odluke, uredbe, mišljenja i sl.). Na taj način želi se vidjeti koja je veza između vanjskopolitičkih ciljeva Europske unije naspram nacionalnih država te jesu li i koliko usklađeni prioriteti. Jedna od hipoteza glasi kako bi „nacionalne i europske politike i vanjskopolitički ciljevi trebali biti usklađeni kako bi se došlo do pozitivnog dugoročnog rješenja“.

**3. Dizajn istraživanja sa studijom slučaja**

Ovo istraživanje obuhvatit će odluke Europskog parlamenta i Europske komisije prema spomenutim područjima u prvih tjedan dana od početka sukoba. Ove odluke odabrane su jer se na temelju njih kreirala i provodila daljnja politika Europske unije te koje su posljedice ostavile te odluke. Istraživačka pitanja tako su i: kako je početni stav Europske unije utjecao na odnose između EU i područja zahvaćenima oružanim sukobom? Je li Europska unija svojim odluka postupila u skladu sa svojim međunarodnopravnim obvezama? Koji ključni događaji su odredili postupanje Europske unije? Kako je neizvjesno hoće li navedeni sukobi trajati dulje od trajanja istraživanja (stoga neće biti moguće reći u čemu je vanjska i sigurnosna politika kreirana u rečenome razdoblju bila uspješna), cilj je dobiti zaključke o vanjskopolitičkim prioritetima Europske unije, koliko je ona kao međunarodni subjekt utjecajna, koliko je spretna u kreiranju ad hoc odluka. Ipak, jedna od hipoteza istraživanja je kako je vanjskopolitički prioritet EU što prije ugasiti sukob u Ukrajini, dok toliku pozornost ne obraća prema situaciji na Bliskome istoku.